Լետիցիա Բոնապարտ

Մարիա Լետիցիա Բուոնապարտե կամ Լետիցիա Ռամոլինո (հայտնի է նաև որպես Marie-Lætitia Ramolino, Madame Mère de l'Empereur, օգոստոսի 24, 1750(1750-08-24), Այաչչո - փետրվարի 2, 1836(1836-02-02), Հռոմ, Պապական մարզ), իտալական ազնվական։
Նապոլեոն I Բոնապարտի մայրը, Ժան-Ժերոմ Ռամոլինոյի և Անջելա Մարիա Պիետրա-Սանտայի դուստրը։


== Կենսագրություն ==
Ջենովական բանակի կապիտան, ապա Կորսիկա կղզու կամուրջների և ճանապարհների գլխավոր տեսուչ Ժան-Ժերոմ Ռամոլինոյի և Սարտենի ազնվական ընտանիքից սերող Անջելա Մարիա Պիետրա-Սանտայի դուստրը։ 13 տարեկանում ամուսնացավ իրավաբան Կառլո Բուանապարտեի հետ։ Չնայած նրան, որ 1769 թվականին Կորսիկան անցավ Ֆրանսիայի տիրապետությանը, այնուամենայնիվ Լետիցիա Բուոնապարտեն չկարողացավ սովորել ֆրանսերեն։ 1875 թվականին` ամուսնու մահից հետո, ընտանիքը գլխավորեց Լետիցիայի երկրորդ որդին` Նապոլեոն Բոնապարտը։ Վերջինս ավարտելով կրթությունը ծառայության անցավ Ֆրանսիական բանակի հրետանիում և բացահայտ դեմ դուրս եկավ Կորսիկայի ապստամբ ուժերի դեմ, որը գլխավորում էր Պասկալ Պաոլին։ Ենթարկվելով քաղաքական հետապնդումների, Բոնապարտների ընտանիքը տեղափոխվեց մայրցամաքային Ֆրանսիա։ Այսպիսով Բոնապարտները 1793 թվականին տեղափոխվեցին Մարսել։
Նապոլեոնը` կայսր թագադրվելուց հետո, նրան շնորհեց «Madame Mère» տիտղոսը և նվիրեց Պոն-սյուղ-Սեն կալվածքը, որը գտնվում է Փարիզում։ Լետիցիան չմասնակցեց թագադրմանը, այնուամենայնիվ Նապոլեոնի պահանջով, Ժակ-Լուի Դավիդը իր հանրահայտ կտավում պատկերել է Լետիցիային։ Չնայած մեծ կարողությանը, Լետիցիան ապրում էր շատ համեստ, զբաղվում էր այգեգործությամբ, հազվադեպ էր լինում կայսրի նստավայրում և չէր հետաքրքրվում քաղաքական գործերով։

Նապոլեոնի իշխանության վերջնական տապալումից հետո Լետիցիա Բոնապարտը իր եղբոր` Ժոզեֆ Ֆեշի հետ հաստատվեց Իտալիայում և մինչև կյանքի վերջ բնակվեց Հռոմի Վենետիկի հրապարակում գտնվող «Palazzo Bonaparte» կոչվող տանը։ Նա մահացավ 85 տարեկանում` համարյա կուրացած վիճակում։


== Ընտանիք ==
Նրա ամուսինը Կառլո Բուոնապարտն էր` իտալացի իրավաբան  և քաղաքական գործիչ։ Նրանք ունեցան 13 երեխա, որոնցից չափահաս տարիքի հասան միայն ութը` 5 որդի և 3 դուստր
Նապոլեոնե Բուոնապարտե ` ծնվել և մահացել է 1765թ.ի օգոստոսի 17ին
Մարիա Աննա Բուոնապարտե` 3 հունվարի 1767 – 1 հունվարի 1768
Ժոզեֆ Բուոնապարտե` հետագայում Բոնապարտ,( 7 հունվարի 1768 – 28 հուլիսի 1844),  Նեապոլի և Սիցիլիայի արքա, Իսպանիայի թագավոր
Նապոլեոնե Բուոնապարտե` հետագայում Նապոլեոն Բոնապարտ, (15 օգոստոսի 1769 - 5 մայիսի 1821),  Ֆրանսիայի առաջին կայսր, Բոնապարտների կայսրական տոհմի հիմնադիր
Մարիա Աննա Բուոնապարտե` մահացել է անմիջապես ծնվելուց հետո` 1770 թվականին։
Լուչիանո Բուոնապարտե` հետագայում Լուսյեն Բոնապարտ, (21 մարտի 1775 – 29 հունիսի 1840)։ Պետական և քաղաքական գործիչ, Կանինոյի և Մուսինյանոյի արքայազն
Մարիա Աննա Էլիզա Բոնապարտ` (3 հունվարի 1777 – 7 օգոստոսի 1820), Տուսկանայի Մեծ Դքսուհին
Լուիջի Բուոնապարտե` հետագայում Լուի Բոնապարտ, (2 սեպտեմբերի 1778 – 25 հուլիսի 1846) , 1806-1808թթ Հոլանդիայի արքա, Ֆրանսիայի վերջին կայսր Նապոլեոն III հայրը
Պոլինա Բոնապարտ` (20 հոկտեմբերի 1780 – 9 հունիսի 1825), Գվաստիլիայի դքսուհի, Ֆրանսիայի արքայադուստր
Կարոլինա Բոնապարտ` ամուսնանալուց հետո` Մարիա Կարոլինա Մյուրատ,(25 մարտի 1782 – 18 մայիսի 1839),  Յուլիխ-Կլևէ-Բերգի Մեծ Դքսուհի, Յոախիմ Մյուրատի կինը
Ժերոմ Բոնապարտ` (15 նոյեմբերի 1784 – 24 հունիսի 1860), Վեստֆալիայի արքա


== Ընտանիքի պատկերասրահ ==

		
		
		
		
		
		
		
		


== Զինանշան ==
Լետիցիա Բոնապարտը ուներ անձնական զինանշան, ստեղծված Նապոլեոն Բոնապարտի զինանշանի օրինակով

		


== Ծանոթագրություններ ==